Aldersgrense på sosiale medier

En **aldersgrense på sosiale medier** er en regel- eller lovpålagt grense på hvor gammel en person må være for å opprette en konto på eller benytte sosiale medier. 

Flere land har en grense på hvor gammel en må være for å opprette en konto uten foreldres samtykke, men direkte forbud er blitt diskutert i flere jurisdiksjoner, inkludert EU og Norge. Australia ble i desember 2025 det første landet som innførte et forbud for sosiale medier for mindreårige.

I USA, hvor de største sosiale mediene har sine hovedkontorer, har et samarbeid mellom disse, kalt NetChoice, stoppet en rekke forsøk på å lage lover for aldersgrenser med argumentert at det bryter grunnloven.

## Grunner for og mot
Hvorvidt slike aldersgrenser er nødvendige er blitt noe omdiskutert.

Noen oppsummerte årsaker for:

* Barn bruker for mye tid på sosiale medier daglig.
* Sosiale medier kan forårsake søvnproblemer.
* Barn møter på skadelig eller voldelig innhold.
* Forekomst av nettmobbing og seksuell trakassering mot barn.
* Sosiale medier kan forårsake et negativt kroppsbilde.
* Kommersiell utnyttelse av barn.

Noen oppsummerte årsaker mot:

* Barn møter andre fra landet sitt og hele verden.
* Barn som er skeive, har nedsatt funksjonsevne eller som bor ruralt kan finne tilhørighet eller skape et nettverk på sosiale medier.
* Barn flytter seg til uregulerte og potensielt farligere plattformer.
* Barn bør vernes på internett, ikke fra internett.

## Etter land
### Australia

En australsk lov angående en aldersgrense på sosiale medier formelt vedtatt i 2024 og trådte i kraft 10. desember 2025. Den gjør i grunn at barn under 16&nbsp;år ikke har mulighet til å opprette en konto på eller benytte sosiale medier. Reuters meldte at ti av de største sosiale mediene, blant andre Facebook, Instagram, TikTok og YouTube, ble beordret til å blokkere barn fra tjenestene eller motta bøter på opptil 49,5&nbsp;millioner australske dollar.

Statsminister Anthony Albanese oppfordret i en videobeskjed barn til å begynne med nye idretter eller instrumenter, eller «lese boka som har stått en stund på hylla di».

Før forbudet ble aktivt, var sosiale medier brukt av 86&nbsp;% av australske barn i alder mellom 8–15 år, ifølge regjeringen. Sosiale medier hevder at de ikke tjener mye på barns bruk av dem, men at de er bekymra over potensiell brukermasse i framtida.

### Belgia
I Belgia må barn under 13 år ha samtykke fra foreldre for å opprette en konto på sosiale medier.

### Danmark
De fleste partiene på Folketinget i Danmark støtter et forbud mot sosiale medier for barn under 15 år. Danmark har et nasjonalt elektronisk ID-system, og et samarbeid med Frankrike, Spania, Italia og Hellas om en app for aldersverifisering ble testet ut i 2025.

### Frankrike
I 2023 ble det vedtatt en lov i Frankrike som innebærer en aldersgrense på 15 år for å kunne opprette en konto på sosiale medier uten foreldres samtykke. Loven er ikke iverksatt (per 2025) på grunn av tekniske utfordringer. En kommisjon ledet av Emmanuel Macron gikk i april 2024 inn for å forby mobiltelefoner til barn under 11 år, og kom september 2025 med en anbefaling om 15 års aldersgrense på sosiale medier.

### Italia
I Italia må barn under 14 år ha samtykke fra foreldre for å opprette en konto på sosiale medier.

### Norge
I Norge er det en aldersgrense på 13 år for når barn selv kan samtykke til å la sosiale medier håndtere sine personopplysninger. Den norske regjeringen uttrykte i november 2024 et ønske om å øke denne til 15 år. I samme pressemelding formidles det at de også arbeider videre med en absolutt aldersgrense for sosiale medier.

### Tyskland
I Tyskland må barn på 13–16 år ha samtykke fra foreldre ved bruk av sosiale medier. Det er omstridt hvorvidt loven håndheves.

### Spania
Spanske myndigheter kom i 2025 med et lovforslag om å heve aldersgrensen på sosiale medier fra 14 til 16 år, men forslaget er ikke vedtatt.

### Kina
Kina hadde i 2025 verdens strengeste internettkontroll. Bruken av dataspill begrenses fra 2021 til 1 time for alle under 18 år, fra 2019 var reglen 1,5 timer på hverdager og 3 timer i ferier. Douyin, den kinesiske versjonen av TikTok, har 40 minutt per dag som begrensing for alle under 14 år, i tillegg til blokkering mellom klokka 22:00 og 06:00.

### USA
I USA gjør «Children's Online Privacy Protection Act» fra 1998, og med tillegg fra 2013, det ulovlig å samle inn personlig informasjon fra barn under 13 år. Målrettet annonsering til barn er da bare lovlig dersom foreldrene har gitt sitt samtykke, og for å slippe å implementere et foreldregodkjennings-system har mange platformer en 13 års aldersgrenser. California, Utah, Arkansas, Tennessee, Louisiana, og Texas har vedtatt egne strengere lover. Flere av lovene er blitt saksøkt av NetChoice og stoppet i rettssystemet.

## Referanser